Referat af

**Ordinær generalforsamling, pinselørdag, den 14. maj 2016 kl. 10.00**

**på Hotel Tannishus, Tversted**

Bestyrelsen, Henning Bak (formand), Peder Norman Pedersen, Kaj Vestergaard og Poul Holm (sekretær) var mødt. Der var afbud fra Søren Steensen (kasserer).

Følgende medlemmer (mange med ægtefæller m.v.) var mødt
(bestyrelsesmedlemmer understreget):

Spættevej:
nr. 3, 4, 8 og 10.

Mellemklitvej:
Ingen

Vester Klitvej:
nr. 2, 4 A, 6, 8, 14 B, 18, 19 og 24,

Ålehulvej:
3, 5, 10 og 22

For generalforsamlingen forelå følgende dagsorden, udsendt 20. april 2015:

1. Valg af dirigent
2. Formandens beretning
3. Godkendelse af regnskab for 2015
Regnskab for 2015 er vedhæftet.
4. Fastsættelse af kontingent for 2016
Bestyrelsen foreslår kontingentet uændret til 500 kr.
5. Indkomne forslag
6. Valg af 2 medlemmer til bestyrelsen
Peder Norman Pedersen og Poul Holm er på valg og er villige vil at modtage genvalg.
7. Eventuelt

Formanden bød velkommen på en solbeskinnet, om end lidt kølig forårsdag.

Formanden foreslog, at forsamlingen påbegyndte behandlingen af dagsordenen.

 **Ad punkt 1 – valg af dirigent**

Formanden forslog Finn Nielsen (VKV 19) som dirigent. Der var ikke andre forslag. Finn Nielsen blev valgt som dirigent.

Dirigenten konstaterede, at generalforsamlingen var lovligt indkaldt med en dagsorden, udsendt den 20. april 2015.

**Ad punkt 2 – formandens beretning**

Dirigenten gav ordet til formanden.

Formanden mindede i sin beretning om de problemer, som han på sidste generalforsamling havde omtalt vedrørende dræningen på Vester Klitvej ved skoven. Her har det vist sig nødvendigt af grave en spulebrønd ned, og der har været problemer med dræn bag Spættevej. Der har været en prop næsten nede ved Mellemklitvej. Det viste sig, at proppen hovedsagligt var skabt af tudser. Sædvanen tro er der blevet spulet på de øvrige dræn for at optimere systemet. Det har i det store og hele fungeret tilfredsstillende i 2015. Problemet er, at rørene på 110 mm simpelthen ikke er store nok, med de regnmægder, der kommer, især om vinteren. Formanden har renset gennemløbsbrøndene et par gange. Der løber okker ind i vores dræn og aflejrer sig i brøndene. Ved Vester Klitvej ud for nr. 26 har lodsejeren gravet ned og repareret og vandet løber fint.

Men på trods af at dræningen virker, har det haft indflydelse på vores vej, som fik den sædvanlige tur op til pinsen og igen grus og vejhøvl omkring 1. juli. Vejen holdt sig fint over sommer og efterår, men så kom vintertiden. Det er Vester Klitvej til Spættevej, der som det er sædvanligt, er mest er galt med. Formanden har jeg rådført sig med Kjeld Thomsen, og hans råd var: Lad være med at gøre noget; det køres op med det samme, så det vil være spild af gode penge. Der er mange meninger om, hvordan det skal gøres, men formanden hælder sit hoved til fagmanden. Så derfor er der først skubbet nu. Det er 5 uger siden, der blev bestilt hos Kjeld.

Formanden kontrollerer løbende vejenes stand og holde den i en rimelig stand over sommer og efterår. Ingen kan garantere for, hvilke problemer, den kommende vinter vil give.

Som bekendt er vi kun et vejlav, men der kommer dog løbende spørgsmål

om forskellige emner, som ligger på kanten eller over kanten for, hvad vejlavet kan beskæftige sig med. Vejlavet har således fået en henvendelse om bekæmpelse af havtjørn på det klitfredede område. Et sådant spørgsmål ligger uden for vores regi, så det er kommunen man skal henvende sig til.

De fleste har sikkert osse bemærket forlængelsen af gangbroen ved Flodbækkens udløb, og at der er tyndet kraft ud i beplantningen, så gangstien er blevet bredere og mere fremkommelig - men udløbet er som det har været i mange år med skiftende retninger. Her er det naturen, der arbejder.

Som de fleste sikkert osse har bemærket kommer der bredbånd (fibernet) i området. Det berører ikke den enkelte lodsejer, med mindre man har bestilt en internettilslutning. Men formanden følger efter aftale med Bredbånd Nord nedgravningen på vores veje, så der ikke opstår problemer i forhold til drænene. Kablerne nedgraves ikke direkte i vejen, men i rabatten. Brednord reparerer rabatten efter nedgravningen.

Vejlavet har modtaget en henvendelse om strandrensning fra Flodbækken og østpå forbi Hahns Sti. Tversted Borgerforening har renset indtil Flodbækken. Kommunen vil ikke rense, men vil kun være behjælpelig med eventuel fjernelse af affald. Men at samle op vil kræve manpower, og hvor kommer den lige fra, og hvor stort stykke vil der eventuelt være tale om?

Formanden har igen søgt kommunen om hastighedsbegræsning på Plantørvej, helst 50 km/t, subsidiært 60 km/t.

Vi holder møde med andre vejlav/grundejerforeninger hvert år.

Formanden takkede bestyrelsen for de opgaver som hver i sær udfører og et godt samarbejde.

Poul Holm supplerede og nævnte, at vejlavets hjemmeside, vesterklitvej.dk, nu (omsider) er gået i luften. Der er tale om en meget enkel løsning, hvor man kan søge oplysning om generalforsamlinger, indkaldelser og anden nyttig information. Hjemmesiden skal ikke forveksles med Gøgevejs Grundejerforeningens hjemmeside, vesterklit.dk. Det er en meget flot og avanceret hjemmeside, som også indeholder et væld af andre nyttige oplysninger, og hvortil der kan henvises. Med etableringen af hjemmesiden vil bestyrelsens kommunikation med medlemmerne alene ske elektronisk. Indkaldelser til generalforsamlingen vil dog fortsat ske pr. mail.

Poul Holm henstillede, at vejlavet får mailadresser på alle, således at udsendelser pr. post kan undgås. Man bør være opmærksom på at give besked til vejlavet, hvis man skifter mailadresse, f.eks. i tilfælde af ny internetleverandør, eller hvis man ikke modtager indkaldelser m.v.

Beretningen blev sat til forhandling.

Beretningen blev godkendt.

**Ad punkt 3 - Godkendelse af regnskab for 2015**

Da kassereren var fraværende gennemgik formanden regnskabet, der balancerer med et kontant bankindestående på 59.4168,05 kr. efter et resultat på – 9.998,87 kr. Det negative regnskabsresultat skyldes ekstraordinært store udgifter til vej- og drænvedligeholdelse.

Regnskabet godkendtes.

**Ad punkt 4 – Fastsættelse af kontingent**

Der var ingen bemærkninger til bestyrelsens forslag om uændret kontingent for 2016 på 500 kr. Forslaget blev derfor vedtaget.

**Ad punkt 5 – Indkomne forslag fra medlemmerne**

Formanden meddelte, at der – som det også fremgår af indkaldelsen - ikke var indkommet forslag.

**Ad punkt 6 – valg af 2 medlemmer til bestyrelsen**

Peder Norman Pedersen og Poul Holm bekræftede, at de var villige til genvalg.

Der var ikke andre forslag og de 2 medlemmer blev genvalgt til bestyrelsen med applaus.

**Ad punkt 7 – Eventuelt**

Det blev drøftet, om vejlavet skal lægge oplysninger om vejlavets medlemmer, mailadresser og telefonnumre på hjemmesiden.

Poul Holm sagde, at han fandt, at en medlemsfortegnelse er uproblematisk at lægge på hjemmesiden, men at oplysninger om mail- og telefonnumre ikke bør gøres tilgængelige på hjemmesiden uden medlemmernes accept. Vejlavet har oplysningerne om medlemmernes e-mailadresser, bortset fra nogle få medlemmer, og forsøger gerne at (gen)oprette et register over telefonnumre. Der er på hjemmesiden ikke – i al fald for tiden – mulighed for at spærre oplysninger af mere privat, personlig karakter. Oplysning på hjemmesiden må kræve samtykke. Videregivelse af oplysning om den mailadresse, medlemmerne har givet til vejlavet, gør kunne gøres tilgængelig på hjemmesiden, medmindre den enkelte udtaler sig herimod.

Der var tilslutning til, at bestyrelsen kan arbejde videre med et sådant medlemsregister, og medlemmerne opfordres derfor til at give bestyrelsen meddelelse om relevante telefonnumre og om at tilkendegive, om telefonnumrene skal holdes hemmelige (dvs alene være tilgængelige for bestyrelsen). Man kan endvidere tilkendegive, om man modsætter sig, at mailadresserne gøres tilgængelige på hjemmesiden.

Et medlem bemærkede, mødetidspunktet i indkaldelsen er anført som ”Pinselørdag, den 15. maj 2016 kl. 10.00”. Den 15. maj er pinsesøndag.

Poul Holm beklagede fejlen, idet der naturligvis skulle have stået ”Pinselørdag, den 14. maj 2016 kl. 10.00”. Der er tilsyneladende ikke andre, der tidligere har set fejlen.

Da ikke flere ønskede ordet afsluttede formanden mødet, takkede dirigenten for kompetent ledelse af mødet, ønskede alle en god sommer og tilføjede, at næste generalforsamling afholdes pinselørdag, den 3. juni 2017.

Generalforsamlingen hævet.

-o0o-

Efter generalforsamlingen konstituerede bestyrelsen sig således:

* Henning Bak (formand) tlf 2250 4399, henning.bak@mail.dk
* Kaj Vestergaard tlf 2920 8700, kaj.vestergaard@oncable.dk
* Søren Steensen tlf.2526 8393,helledisteensen@stofanet.dk
* Peder Norman Pedersen tlf 9892 0836, pnp@ucn.dk
* Poul Holm (sekretær) tlf 2299 6698, poulholm@mail123.dk

For referatet:

Poul Holm